Knut Hermundstad

Knut Hermundstad (født 20. mai 1888, død 20. april 1976) var en norsk folkehøgskolelærer, folkeminnesamler, statsstipendiat og kulturarbeider fra Valdres.
Han var født i enkle kår, som eldste sønn av grendeskredder Håvard Knutsson Hermundstad, gikk på Helgheim folkehøgskule i Sogndal (1907–08) og tok lærerskole på Hamar 1908–11. Hans første lærerstilling var i Etnedal, og deretter ved framhaldsskolen i Øystre Slidre 1915–1917. Siden ble han lærer ved Valdres folkehøgskule 1917–1953, inntil han i en alder av 65 ble statsstipendiat og kunne samle seg om kulturminnearbeid og folkeminnesamling på heltid.
Hermundstad var formann i Valdres bygdeboknemnd 1949–68 og redaktør for fem bind av bygdeboka. Videre var han formann i styret for Valdres Folkemuseum, medlem av styret for Valdres Historielag fra 1932 til sin død (leder 1945–51). Her ledet han årbokredaksjonen 1933–1942. Han ledet avholdslosjen Ungskogen 1920–27 og var fylkesleder i Det Norske Totalavholdsselskap 1927, 1929 og 1930.
Som folkeminnesamler debuterte han med «Gjætarliv i Valdres i gamal tid» i Tidsskrift for Valdres Historielag 1933. Boka Gamletidi talar ble utgitt av Norsk Folkeminnelag i 1936 som det første av i alt åtte bind med Gamal Valdreskultur.
Hermundstad ble utnevnt til statsstipendiat i 1954, fikk Kongens fortjenstmedalje i gull i 1961, Norsk kulturråds pris for lokalhistorie i 1973, pris fra Nansenfondet, Asbjørn Klostermedaljen for avholdsarbeidet og var æresmedlem i flere organisasjoner. 


== Litteratur ==


=== Av Hermundstad ===
Gamletidi talar. Gamal valdreskultur, 1. 1936
«Valdresnaturen» I: Den norske turistforenings årbok 1939
Bondeliv : Samrødor og song etter Ragndi Moen. Gamal Valdres-kultur, 2. 1940
Litt kyrkjesoga frå Vang i Valdres. 1942 (Særtrykk fra Tidsskrift for Valdres Historielag 1940 og 1941)
I manns minne. Gamal Valdres-kultur, 3. 1944
Ættararv. Gamal Valdres-kultur, 4. 1950
Ættarminne. Gamal Valdres-kultur, 5. 1952
Valdres folkemuseum i 50 år. 1953
Valdres handelssoga : Med bilete : 60-års jubileumsskrift for Valdres handelsstands forening : 1892-1952. 1953 (= Valdres bygdebok, bd 4)
I kveldseta. Gamal Valdres-kultur, 6. 1955
Kvorvne tider : Gamal Valdres-kultur, 7. 1961
Valdres bygdebok, bd 5, del 1. 1964 (Hermundstad skrev stoffet om jakt, fiske, reiseliv, handverk)
Øye stavkyrkje. 1965
Valdres bygdebok, bd 5, del 2. 1965 (Hermundstad skrev stoffet om stølsbruk og industri)
St Tomaskyrkja på Fillefjell. 1966
Truer om villdyr, fangst og fiske. Gamal Valdres-kultur, 8. 1967
Høre stavkyrkje, bygd ikr. 1180. 1968
Vang stavkyrkje, truleg bygd ikr. 1175. 1969
Valdres bygdebok, bd 6. 1969 (Hermundstad skrev stoffet om folkemusikk, misjonsforeninger og dissentere)
Villreinsjakt i Sør-Jotunheimen 1864-1899. 1972
Samversskikkar i Valdres. 1975Dertil en rekke artikler i Tidsskrift for Valdres Historielag, i Jul i Valdres, i Valdres folkehøgskoles blad Vårvon, avisen Valdres og andre steder. Se bibliografien.


=== Om Hermundstad ===
Festskrift til Knut Hermundstad = Tidsskrift for Valdres Historielag 1958
Minneskrift om Knut Hermundstad = Tidsskrift for Valdres Historielag 1977
«Kva Hermundstad skreiv, eit bibliografisk riss» I: Tidsskrift for Valdres Historielag 1977
"Aa, jeg vet en sæter" - Litt om fjell, folk og tro, artikkel av Knut Aukrust i "en vild endevending av al virkelighet" Norsk Folkeminnesamling i hundre år, av Line Esborg og Dirk Johannesen (red.)